**KÖZÖSSÉGI SZOLGÁLAT (IKSZ)**

**TÁJÉKOZTATÓ**

**Mi a közösségi szolgálat?**

A tanuló helyi közösségének javát szolgáló, szervezett keretek között folytatott, anyagi érdektől független, egyéni vagy csoportos tevékenység, és annak pedagógiai feldolgozása a jogszabályban meghatározott hét területen. Az alábbi tevékenységi területek jönnek szóba (részletesen a teljesség igénye nélkül):

1. **egészségügyi,**

A kórházi közösségi szolgálati program célja a meghatározott kereteken belüli fizikai, lelki segítségnyújtás a kórházban gyógykezelés és ápolás céljából tartózkodó betegek számára. A tanulók a következő feladatokat láthatják el az ápolószemélyzet által jóváhagyott esetekben:

— a beteg kísérete a betegszállítókkal együtt, és ha erre szükség van, várakozás a beteggel;

— segítség a beteg felültetésekor, kiültetésekor, sétáltatásakor (de nem betegmozgatás, ami ápolói feladat);

— a beteg környezetének rendben tartása, segítés az étkezésben, ivásban;

— felolvasás, beszélgetés, beteg mellett tartózkodás, a betegek meghallgatása;

— a beteg kéréseinek tolmácsolása az ápolószemélyzet felé;

— betegek és hozzátartozóik tájékozódásban való segítése;

— kórtermekbe látogatás és igény szerinti segítségnyújtás, lelki támasz nyújtása a betegnek és hozzátartozójának egyaránt;

— egyéb, az ápolószemélyzetet segítő, szaktudást nem igénylő, az önkéntesek kompetenciájába tartozó feladatok;

— orvosok és nővérek kéréseinek teljesítése a betegekkel kapcsolatban (az önkéntesek kompetenciahatárain belül, például a mobilizálásban való segítés);

— leletek és egyéb dolgok átszállítása, gyermekprogramokban való részvétel, szabadidős tevékenységek szervezésében segítés.

A kórházi önkéntes tevékenység nem szorítkozik a betegágy melletti munkára, hanem például a betegek eligazodásának segítésében, adminisztratív tevékenységek ellátásában, idegen nyelvű szakirodalom fordításában, tolmácsolásban, a kórház területén végzett környezetgondozásban vállalt feladatokat is felölelheti. Egészségügyi tevékenységet ezzel együtt nem csak kórházban lehet végezni.

1. **szociális és jótékonysági,**

— idős emberek segítése egyénileg otthonukban (sétáltatás, bevásárlás, beszélgetés, közös főzés, takarítás, udvar rendbe tétele, favágás stb.);

— idős emberek támogatása szociális intézmény keretei közt (sétáltatás, beszélgetés, szoba rendezése, étkezésben segítés, ágynemű áthúzása);

— felolvasás, beszélgetés, egyéb, a mentális egészséget támogató tevékenységek.

1. **oktatási,**

 — korrepetálás alsóbb évfolyamokon, gyermekotthonban, sajátos nevelési igényű intézményben;

— bölcsődékben, óvodákban a mindennapi tevékenységekben, játékokban való részvétel;

— oktatás idősek számára (például számítógép-használat, nyelvtanítás);

— egyéb oktatási tevékenységek.

1. **kulturális és közösségi,**

— kulturális intézményekben múzeumpedagógiai vagy egyéb szolgálat elvégzése;

— közösségi tevékenységek: katonasírok gondozása;

— közgyűjteményben önkéntes feladatok ellátása;

— bölcsődékben, óvodákban, idősek otthonában stb. kulturális program szervezése (például bábjáték, amatőr színielőadás, versmondás, prózafelolvasás, mesemondás, éneklés).

—Iskolai programok szervezésében, lebonyolításában való részvétel,

—Iskolai szertár rendezése,

—Saját iskola közösségének javára történő tevékenységek (pl. teremdekoráció),

—Helyi (civil) szervezetek kulturális és sport rendezvényein segítőként való részvétel…stb.

1. **környezet- és természetvédelemi,**

A környezet- és természetvédelmi tevékenységek szervezhetők nemzeti parkokban, erdészetekben, környezet- és természetvédelemmel foglalkozó civil és más szakmai szervezeteknél, továbbá önkormányzatoknál. A nemzeti parkok és erdészetek esetében fel kell venni a kapcsolatot a helyi intézmények vezetőivel és egyeztetni a lehetőségeket.

— parkrendezés, közösségi terek tisztítása, rendezése;

— biciklitároló javítása, festése, kerítésfestés;

— szociális intézmény környezetének rendezése, fa- és növényültetés, avar összegyűjtése;

— környezettudatosságra, fenntartható fejlődésre vonatkozó programokban való részvétel, a programok népszerűsítése (iskola, civil szervezet honlapján, blog írása, szórólapok készítése stb.);

— megújuló energiaforrások fontosságát szolgáló programok népszerűsítése;

— Natura 2000 területek megóvásában részvétel;

— egyéb környezet- és természetvédelmi tevékenység (állatotthonok, állatmenhelyek munkájának segítése).

1. **polgári- és katasztrófavédelmi,**

Az e tárgykörbe tartozó tevékenységek olyan jellegűek, melyek kapcsán a helyi katasztrófavédelmi szervekkel kell felvenni a kapcsolatot, továbbá előzetesen tájékozódni kell a <http://www.katasztrofavedelem.hu> internetes elérhetőségen. Az ágazat kidolgozza ilyen irányú ajánlásait.

Megemlítendő tevékenységi területek például a katasztrófavédelmi szervezetek napi teendőinek ellátásába való bekapcsolódás, közreműködés az éves, tervezhető feladatokból adódó tevékenységekben. Rendkívüli helyzetben a tanulók kompetenciahatárain belül végezhető tevékenységek ellátása, például árvízhelyzetben homokzsákok szállítása, töltése, épületek, ingóságok óvása, jelző-rendszer részeként feladatellátás, evakuált emberek tájékoztatása, segítése stb.

1. **közös sport és szabadidős tevékenység óvodáskorú, sajátos nevelési igényű** **gyermekekkel, idős emberekkel.**

— közös programok nehézséggel élő kortársakkal; bölcsődésekkel, óvodásokkal, idős emberekkel: sport, kézművesség, játék, főzés, egyéb közös programok;

— életinterjú készítése idős emberekkel;

— közös programok (ünnepek, kézművesség, játék, farsang, közös műsor kialakítása, közös sütés, fodrászat).

**FONTOS! 2016. január 1-jétől** az **érettségi vizsgára való bocsátás előfeltétele** az iskolai közösségi szolgálat keretében teljesített **50** óra közösségi munka.

**A munkavégzés formai keretei:**

* A középiskola a 9–11. évfolyamos tanulói számára **lehetőség szerint három tanévre, arányosan elosztva** szervezi meg, vagy biztosít időkeretet a legalább ötvenórás közösségi szolgálat teljesítésére, amelytől indokolt esetben a szülő kérésére el lehet térni (ajánlott eloszlás: 9.évf: 5+15 10.évf: 15 11.évf: 10+5óra).
* **Időkeret felosztása:**egy közösségi szolgálati óra = 60 perc (nem 45 perc!!!)

(helyszínre történő utazási idő NEM számítható be a teljesítésbe)

* A közösségi szolgálat a tanuló lakókörnyezetében, vagy az iskola székhelyén, de **legfeljebb 30 kilométeres körzeten belül** szervezhető meg. Szülői kérésre ettől el lehet térni.

**A közösségi szolgálat dokumentálása:**

A közösségi szolgálat során **a tanuló naplót köteles vezetni**, amelyben rögzíti, hogy mikor, hol, milyen időkeretben és milyen tevékenységet folytatott. A napló az osztályfőnöknél van alapesetben. Ha a tanulónak szüksége van a naplóra, akkor elkéri az iskolai koordinátortól (Gyuris Marianna).

A közösségi szolgálat középiskolai dokumentálásának kötelező elemei:

- a tanuló által kitöltött **Jelentkezési lap (**[**www.njszg.hu**](http://www.njszg.hu)**)**, amely tartalmazza a közösségi szolgálatra való jelentkezés tényét, a megvalósítás tervezett helyét és idejét, valamint a szülő, gondviselő egyetértő nyilatkozatát, amit **a naplóban kell megőrizni. Hiányában a közösségi szolgálat nem érvényes!!!**

- az iskolán kívüli külső szervezet és közreműködő mentor bevonásakor az iskola és a felek **együttműködésről megállapodást kell kötni**, amelynek tartalmaznia kell a megállapodást aláíró felek adatain és vállalt kötelezettségein túl a foglalkoztatás időtartamát, a mentor nevét és feladatkörét.

**Gyakorlati megvalósítás menete:**

1. A tanuló meggyőződik róla, hogy az iskolának van-e érvényes együttműködési megállapodása az adott intézménnyel (honlapról vagy 105/b szoba):

* ha van megállapodás, akkor **jelentkezési lapot** tölt ki (szülővel aláíratva!!!), amit a naplóban őriz az érettségiig. Jelentkezési lap nélkül a közösségi szolgálat nem érvényes.
* ha nincs megállapodás, akkor a honlapról kinyomtatja az együttműködési megállapodást **2** példányban,⇒ az adott fogadó intézménnyel aláíratja és lepecsételteti, ⇒ majd az iskolába hozza Gyuris Mariannhoz a 105-ös irodába ⇒ ezek után az iskola igazgatója által aláírt együttműködési megállapodás egy példányát visszaviszi a fogadó intézménynek.

1. Ha rendben van az együttműködési megállapodás, és jelentkezési lapot is töltött ki a tanuló, akkor
2. elvégzi a közösségi szolgálatot, igazoltatja munkáját a közösségi napló értelemszerű kitöltésével (aláírás, pecsét minden sorban!!!).
3. A közösségi szolgálat végeztével a naplót visszaadja az iskolai koordinátornak.

Ha a tanuló olyan helyen kíván közösségi szolgálatot teljesíteni, akivel nincs együttműködési megállapodása az intézménynek, minden esetben jelezni kell Gyuris Mariannánál a 105-ös szobában.

***Fontos tudnivalók:***

5. § (1) A tizennyolcadik életévét be nem töltött személy, illetve a korlátozottan cselekvőképes nagykorú személy olyan közérdekű önkéntes tevékenységet folytathat, amely megfelel életkorának, testi, értelmi és erkölcsi fejlettségének, illetve képességeinek, valamint amely nem veszélyezteti egészségét, fejlődését és tankötelezettségének teljesítését.

(2) A tizenhatodik életévét be nem töltött önkéntes és a korlátozottan cselekvőképes nagykorú önkéntes közérdekű önkéntes tevékenységet külföldön nem végezhet.

(3) A tizennyolcadik életévét be nem töltött önkéntes közérdekű önkéntes tevékenységet 20 óra és 6 óra között nem végezhet.

(4) A tizenhatodik életévét be nem töltött önkéntes által a közérdekű önkéntes tevékenységre fordítható idő nem haladhatja meg

a) tanítási szünet ideje alatt a napi három órát és a heti tizenkét órát,

b) tanítási időben a heti hat órát és

ba) tanítási napon a napi két órát.

bb) tanítási napon kívül a napi három órát.

(5) A tizenhatodik életévét betöltött, de tizennyolcadik életévét be nem töltött önkéntes által a közérdekű önkéntes tevékenységre fordítható idő nem haladhatja meg a napi négy és fél órát és a heti tizennyolc órát.

(6) A tizennyolcadik életévét be nem töltött önkéntes részére a közérdekű önkéntes tevékenység befejezése és másnapi megkezdése között legalább tizennégy óra pihenőidőt kell biztosítani.

|  |  |  |
| --- | --- | --- |
|  | 14-16 év | 16-18 év |
| tanítási napon | max. heti 6 óra  max. 2 óra | max. 2 óra |
| tanítási napokon kívül, tanítási szünet ideje alatt | max. 3 óra  max. heti 12 óra | max. 4,5 óra  max. heti 18 óra |

A közösségi szolgálat az előírások jellegéből adódóan iskolán kívüli teljesítés esetén is olyan tevékenység, melyre az iskolai házirend szabályai érvényesek.

Miután a közösségi szolgálat tanórai keretek között nem, csak „szabadidőben” végezhető, és ilyen indokkal a diák nem menthető fel a másnapi számonkérések alól, célszerű a péntek délutánokat, hétvégéket, szüneteket igénybe venni erre a tevékenységre.